Jewgeni Iwanowitsj Zamjatin (Russies: Евгений Иванович Замятин) (Lebedjan, Lipetsk-oblast, 1 Februarie 1884 - Parys, 10 Maart 1937) was 'n Russiese skrywer van wetenskapfiksie, filosofie, literêre kritiek en politieke satire. Zamjatin is in 1884 in tsaristiese Rusland gebore in die stad Lebedjan, ongeveer 200 kilometer suid van Moskou. Aanvanklik was hy 'n Bolsjewis en is hy in 1905 deur die tsaristiese polisie in hegtenis geneem. In 1911 publiseer Zamjatin sy eerste literêre werk met Oor die lewe in die provinsie, in 1913 maak hy naam met Die Draak. Gedurende die Eerste Wêreldoorlog het hy lank in Engeland as vlootingenieur gewerk, wat gelei het tot die verhaal Die eilandbewoners (1917), 'n satire oor die huigelary en puriteinse ingesteldheid van die Engelse. Na die Russiese rewolusie van 1917 het Zamjatin 'n leidende figuur in die Russiese letterkundewêreld geword. Hy het letterkundetydskrifte gepubliseer, Letterkundekursusse opgestel en was 'n onderwyser van die niekonformistiese Serapion-broers. Zamjatin het spoedig by die dogmatiese en burokratiese Bolsjewistiese heersers in die moeilikheid beland en opgestaan vir die 'ketters'.